บัวหลวงเปิดขายRMFหุ้นเล็ก
กองทุนบัวหลวง นำเสนอ RMF กองใหม่ ลงทุนหุ้นเล็กกลางชั้นดี ซีจีเยี่ยม ผลตอบแทนยั่งยืน เปิดขาย 12-16 พ.ย.
9 พ.ย. 2555

กองทุนบัวหลวง นำเสนอ RMF กองใหม่ ลงทุนหุ้นเล็กกลางชั้นดี ซีจีเยี่ยม ผลตอบแทนยั่งยืน เปิดขาย 12-16 พ.ย. 
นางวรวรรณ ธาราภูมิ ประธานเจ้าหน้าที่บริหาร กองทุนบัวหลวง กล่าวว่า กองทุนเปิดบัวหลวง Small- Mid Cap เพื่อการเลี้ยงชีพ หรือ B-SM-RMF เป็นการตอบโจทย์ของผู้แสวงหาโอกาสในการลงทุนระยะยาวควบคู่กับผลประโยชน์ทางภาษี โดยเน้นลงทุนในหุ้นของบริษัทขนาดเล็กและขนาดกลาง
ทั้งนี้ กองทุนบัวหลวง คัดพลังเล็กๆ สร้างคุณค่าที่ยิ่งใหญ่ เพื่อโอกาสรับผลตอบแทนที่ดี เป็นคำอธิบายที่สะท้อนให้เห็นแนวทางการลงทุนของ BSMRMF เป็นอย่างดี
“เราจะใช้หลักการลงทุน Good Stocks+Good Trade=Good Performance ที่ใช้กับทุกกองทุนของเรามาคัดเลือกหุ้นของบริษัทขนาดเล็กและขนาดกลางที่มีศักยภาพทางธุรกิจ มีแนวโน้มเติบโตที่ดีอย่างต่อเนื่อง และราคาหุ้นยังต่ำกว่ามูลค่าแท้จริง ที่สำคัญเราเน้นบริษัทที่มีการกำกับดูแลกิจการ (ซีจี) ที่ดี” นางวรวรรณ กล่าว
นายพีรพงศ์ จิระเสวีจินดา กรรมการผู้จัดการ กลุ่มจัดการกองทุน กองทุนบัวหลวง กล่าวว่า การลงทุนในหุ้นของกลุ่มธุรกิจขนาดเล็กและธุรกิจขนาดกลาง น่าจะมีโอกาสเติบโตมากขึ้นจากการบริโภคภายในประเทศ ซึ่งจะเพิ่มมากขึ้นเมื่อเข้าสู่ประชาคมเศรษฐกิจอาเซียน
นอกจากนี้ หุ้นกลุ่มนี้นักวิเคราะห์ ก็ไม่ได้ให้ความสนใจมากนัก และนักลงทุนต่างประเทศไม่ได้ให้น้ำหนักการลงทุนเท่าใด ทำให้ราคาหุ้นของหลายบริษัทยังมีโอกาสปรับเข้าสู่ราคาตามปัจจัยพื้นฐานที่เหมาะสม 
นายวศิน วัฒนวรกิจกุล กรรม การผู้จัดการ กลุ่มธุรกิจกองทุนรวม กล่าวว่า กองทุนนี้มีเงินทุนตามโครงการ 500 ล้านบาท ซื้อครั้งแรกขั้นต่ำ 5,000 บาท เหมาะสำหรับนักลงทุนที่คาดหวังผลตอบแทนจากการลงทุนระยะยาว